โอลิเวอร์ ครอมเวลล์

โอลิเวอร์ ครอมเวลล์ (; 25 เมษายน ค.ศ. 1599 (ปฏิทินจูเลียน) – 3 กันยายน ค.ศ. 1658 (จูเลียน)) เป็นรัฐบุรุษและผู้นำทางการทหารและการเมืองชาวอังกฤษ เป็นที่ยอมรับโดยทั่วไปว่าเป็นหนึ่งในบุคคลสำคัญที่สุดในประวัติศาสตร์อังกฤษ ผู้มีบทบาทสำคัญในการเปลี่ยนแปลงการปกครองของอังกฤษเป็นสาธารณรัฐ ในฐานะ “เจ้าผู้อารักขา” (Lord Protector) แห่งอังกฤษ, สกอตแลนด์ และ ไอร์แลนด์

ครอมเวลล์เป็นหนึ่งในแม่ทัพของกองทัพตัวแบบใหม่ (New Model Army) ซึ่งมีชัยต่อกองทัพของฝ่ายกษัตริย์นิยม (Cavalier) ในสงครามกลางเมืองอังกฤษ หลังจากการประหารพระเจ้าชาร์ลส์ที่ 1 แห่งอังกฤษ ในปี ค.ศ. 1649 เขามีอิทธิพลเหนือเครือจักรภพแห่งอังกฤษ ทั้งยังนำชัยในการปราบปรามสกอตแลนด์และไอร์แลนด์ ครอมเวลล์ปกครองในตำแหน่ง “เจ้าผู้อารักขา” ตั้งแต่ปี ค.ศ. 1653 จนถึงการถึงแก่อสัญกรรมในปี ค.ศ. 1658

วินสตัน เชอร์ชิลล์ เคยอธิบายครอมเวลล์ว่าเป็น “เผด็จการทหาร” ขณะที่บางฝ่ายมองว่าเขาเป็นวีรบุรุษแห่งเสรีภาพ บุคคลผู้นี้ยังคงเป็นที่ถกเถียงเนื่องจากการใช้กำลังทหารเพื่อช่วงชิงและรักษาอำนาจทางการเมือง บทบาทในการประหารพระเจ้าชาร์ลส์ที่ 1 และความโหดร้ายในการรณรงค์ที่ไอร์แลนด์เมื่อปี ค.ศ. 1649 การถกเถียงเกี่ยวกับชื่อเสียงทางประวัติศาสตร์ของเขายังคงดำเนินต่อไป อนุสาวรีย์ของเขาหน้าอาคารรัฐสภา แม้จะถูกเสนอครั้งแรกตั้งแต่ปี ค.ศ. 1856 แต่กว่าจะสร้างเสร็จในปี ค.ศ. 1895 โดยมีเงินทุนส่วนใหญ่จากการบริจาคส่วนตัวของนายกรัฐมนตรี อาร์ชิบัลด์ พริมโรส

ประวัติ 
ครอมเวลล์เป็นบุตรของชนชั้นผู้ดีชั้นกลางและไม่ได้เป็นที่รู้จักจนเมื่ออายุได้ 40 ปี และได้ใช้ชีวิตอย่างเกษตรกรผู้มีอันจะกินจนกระทั่งมามีฐานะดีขึ้นบ้างเมื่อได้รับเงินมรดกจากลุง ในช่วงนั้นครอมเวลล์ก็เปลี่ยนศาสนาและมายึดแนวชีวิตแบบเพียวริตันเป็นหลัก ครอมเวลล์ได้รับเลือกให้เป็นสมาชิกสภาผู้แทนราษฎร ในแขวงเคมบริดจ์ในสมัยรัฐสภาสั้น (ค.ศ. 1640) และ รัฐสภายาว ระหว่างปี ค.ศ. 1640 ถึงปี ค.ศ. 1649 ต่อมาก็เข้าร่วมสงครามกลางเมืองอังกฤษ ทางฝ่ายรัฐสภา (Roundheads)

ครอมเวลล์เป็นนายทหารที่มีสมรรถภาพที่ได้รับสมญาว่า “Ironsides” และได้เลื่อนจากการควบคุมกองทหารกองเดียวไปจนเป็นผู้บัญชาการทหารสูงสุดของกองทัพอังกฤษ ครอมเวลล์เป็นคนที่สามที่ลงนามในการสั่งปลงพระชนม์พระเจ้าชาร์ลส์ที่ 1 ในปี ค.ศ. 1649 และเป็นสมาชิกสภาผู้แทนราษฎรในรัฐสภารัมพ์ระหว่างปี ค.ศ. 1649 ถึงปี ค.ศ. 1653 และได้รับเลือกจากรัฐสภาให้เป็นผู้นำทัพในการรบในไอร์แลนด์ระหว่างปี ค.ศ. 1649 ถึงปี ค.ศ. 1650 หลังจากนั้นครอมเวลล์ก็นำการต่อสู้ในสกอตแลนด์ระหว่างปี ค.ศ. 1650 ถึงปี ค.ศ. 1651 เมื่อวันที่ 20 เมษายน ค.ศ. 1653 ครอมเวลล์ก็บังคับยุบรัฐสภารัมพ์โดยใช้กำลังและก่อตั้ง “รัฐสภาแบร์โบน” (Barebones Parliament) อยู่ชั่วระยะเวลาหนึ่งก่อนที่ได้รับเลือกให้เป็น “เจ้าผู้อารักขา” แห่งอังกฤษ, สกอตแลนด์ และไอร์แลนด์ เมื่อวันที่ 16 ธันวาคม ค.ศ. 1653 จนกระทั่งถึงแก่อสัญกรรมในปี ค.ศ. 1658 ร่างของครอมเวลล์ถูกฝังไว้ที่แอบบีเวสต์มินสเตอร์แต่เมื่อฝ่ายฟื้นฟูราชวงศ์ได้อำนาจคืนในปี ค.ศ. 1660 ร่างของครอมเวลล์ก็ถูกขุดขึ้นมาประจานโดยการแขวนด้วยโซ่และตัดหัว

 อ้างอิง 

 ดูเพิ่ม 
 พระเจ้าชาร์ลส์ที่ 1 แห่งอังกฤษ
 รัฐสภาสั้น 
 รัฐสภายาว 
 รัฐสภารัมพ์ 
 รัฐสภาแบร์โบน
 ยุครัฐในอารักขา
 สงครามกลางเมืองอังกฤษ   
 การฟื้นฟูราชวงศ์อังกฤษ 
 พิวริตัน 
 เครือจักรภพแห่งอังกฤษ
 ช่วงว่างระหว่างรัชกาล (อังกฤษ)

 แหล่งข้อมูลอื่น 

 ““ประวัติศาสตร์อังกฤษระหว่างรัชสมัยของกษัตริย์ราชวงศ์สจวต” โดยจอห์น โอลด์มิกซัน (ค.ศ. 1730)
 “ข้อเขียนเบ็ดเตล็ดและข้อสังเกตเกี่ยวกับโอลิเวอร์ ครอมเวลล์และครอบครัวที่ทำให้แก้ข้อบกพร่องที่เกี่ยวข้อง” โดยเซอร์เจมส์ เบอร์โรว์ 


หมวดหมู่:บุคคลที่เกิดในปี พ.ศ. 2142
หมวดหมู่:ประวัติศาสตร์อังกฤษ
หมวดหมู่:ประมุขในประเทศอังกฤษ
หมวดหมู่:บุคคลในสงครามกลางเมืองอังกฤษ
หมวดหมู่:บุคคลจากฮันทิงดอน
หมวดหมู่:นักการทหารชาวอังกฤษ
หมวดหมู่:บุคคลจากมหาวิทยาลัยเคมบริดจ์
หมวดหมู่:ชาวอังกฤษเชื้อสายเวลส์
โอลิเวอร์
หมวดหมู่:การประหารชีวิตภายหลังการตาย